**Kalbinių gebėjimų ugdymo pavyzdžiai**

Etninė kultūra yra glaudžiai susijusi su mūsų gimtąja kalba, jos įvairove ir tarmėmis. Kalba padeda mums suprasti savo tautos papročius, istoriją ir tradicijas. Skirtingi tarmių žodžiai ir posakiai atspindi vietinius papročius, regiono savitumą ir žmonių kasdienybę. Išsaugodami tarmes ir gimtąją kalbą, mes padedame išlaikyti savo tautos unikalumą ir perduoti svarbias vertybes būsimoms kartoms.

Lietuvoje išskiriamos keturios pagrindinės tarmės: aukštaičių, žemaičių, suvalkiečių ir dzūkų. Aukštaičių tarmė paplitusi šiaurės ir vidurio Lietuvoje, apimanti Vilniaus, Kauno, Panevėžio ir dalį Šiaulių rajonų. Žemaičių tarme kalbama vakarinėje Lietuvos dalyje, ypač Klaipėdos, Telšių, Šiaulių ir Plungės rajonuose. Suvalkiečių tarmė paplitusi pietvakarinėje Lietuvoje, apimanti Marijampolės, Vilkaviškio ir Kalvarijos rajonus. Kiekviena iš jų turi savitus fonetinius ypatumus, žodžių formas ir sakinių konstrukcijas, dėl ko skiriasi ne tik tarimas, bet ir kai kurie žodžiai. Tarmės susiformavo pagal geografines ir kultūrines ypatybes, todėl kiekviena turi unikalių bruožų, kurie atspindi vietinių gyventojų gyvenimo būdą ir istoriją. Nors tarmės vis dar gyvos, globalizacija ir vieningas lietuvių kalbos vartojimas mažina jų įtaką kasdieniame gyvenime. Vis dėlto, tarmės išlieka svarbi kultūrinė ir kalbinė vertybė, kurią saugo įvairūs vietos bendruomenių žmonės.

**Pietų aukštaičių patarmė**- aukštaičių tarmės dalis. **Dzūkų tarmė** paplitusi pietų regionuose, daugiausiai Alytaus, Varėnos, Prienų ir Vilkaviškio rajonuose. Ji pasižymi tam tikrais fonetiniais ypatumais, pavyzdžiui, d verčiama į dz (diena-dziena), t-c (tikras-cikras). Išlaiko sveikus dvigarsius *am*, *an*, *em*, *en* (kaip ir vakarų aukštaičiai), bet balsius *ą*, *ę*, verčia į *ų*, *į* bet *ūžuolas* ‘ąžuolas’, *báltų* ‘baltą’, *skįsta* ‘skęsta’, *žẽmį* ‘žemę’). Visi, kalbantys pietų aukštaičių patarme, ilgina kirčiuotų tvirtapradžių dvigarsių *il*, *im*, *in*, *ir*, *ul*, *um*, *un*, *ur* bei dvibalsio *ui* pirmąjį dėmenį (pvz., *pýlnas* ‘pilnas’, *kūrmis* ‘kurmis’). Visi kalbantieji pietų aukštaičių patarme kietina priebalsį *l* prieš *e*, *ę*, *ei*, *ė* (pvz., *łãdas* ‘ledas’, *pẽłį* ‘pelę’, *pałáido* ‘paleido’, *ł****ė****kė* ‘lėkė’). Nemaža dalis pietų aukštaičių patarmės pietinių ir rytinių pakraščių gyventojų kietina ir priebalsius *r*, *s*, *š*, *ž* prieš *e* tipo vokalizmą (pvz., *rãtas* ‘retas’, *sáiłės* ‘seilės’, *šãšatas* ‘šešetas’, *žãmė* ‘žemė’), Druskininkų, Lazdijų, Leipalingio, Marcinkonių, Rudaminos, Veisiejų apylinkėse priebalsiai *r*, *š*, *ž* ir afrikatos *č*, *dž*, *c*, *dz* tariami kietai ir prieš visus bendrinės kalbos supriešakėjusius balsius (pvz., *ãra* ‘aria’, *šáudas* ‘šiaudas’, *žūri* ‘žiūri’,  *stãcai* ‘stačiai’, *dzaũgias* ‘džiaugias’).

Nuo bendrinės kalbos pietų aukštaičių patarmė skiriasi ir kai kuriomis morfologijos, sintaksės, leksikos ypatybėmis. Pvz., vartojamas vienaskaitos naudininkas su kitomis galūnėmis (pvz., *pirštu* ‘pirštui’, *sūnu* ‘sūnui’, *ãki* ‘akiai’). Pietinėje pietų aukštaičių patarmės ploto dalyje esamasis ir einamasis vietininkas reiškiamas ta pačia forma: vienaskaita – einamojo, daugiskaita – esamojo vietininko (pvz., *laikaũ sáujon* ‘laikau saujoje’ ir *dedù sáujon* ‘dedu į saują’, *áuga daržúosna* ‘auga daržuose’ ir *ainam daržúosna* ‘einame į daržus’). Paplitusios tariamosios nuosakos vienaskaitos 1 ir 2 asmens formos *būtáu* ‘būčiau’, *būtái* ‘būtum’. Leksikoje pasitaiko tik pietų aukštaičių patarmei būdingų žodžių, t. p. žodžių su išlaikytomis senesnėmis reikšmėmis (pvz., *bamborỹs* / *bumbuorỹs* ‘kankorėžis’, *draugė* ‘šeima’, *mẽdžias* ‘miškas, giria’,*pilvẽlis* ‘blauzda’,  *straublỹs* / *striaublỹs* ‘vaivoryštė’).

Dzūkų kalba yra ne tik svarbus kultūrinis paveldas, bet ir svarbi vietinių tapatumo dalis. Žmonės, kalbantys dzūkiškai, dažnai didžiuojasi savo kalbos ypatumais, ir tarmė jiems yra svarbi kaip bendruomenės ryšio ir istorijos išraiška. Tačiau dėl globalizacijos ir migracijos, dzūkų tarmė vis dažniau yra pamirštama, o ja kalbančių žmonių skaičius mažėja.

**Sakmė** – tai trumpas, dažniausiai liaudies pasakojimas apie neįprastus, stebuklingus ar įdomius įvykius, susijusius su gamta, gyvūnais, dievybėmis ar antgamtinėmis būtybėmis. Sakmės paprastai perteikia senovės žmonių pasaulėžiūrą, paaiškina gamtos reiškinius, moko moralės, pataria, įspėja ar perteikia tautos išmintį. Skirtingai nei pasakos, sakmės dažnai remiasi tikėjimu, kad pasakojami įvykiai galėjo būti tikri arba turi realų pagrindą.

**3-4 klasės.** (Supaprastinus tekstus, galima pritaikyti 1-2 klasėse). Dzūkų tarme užrašytas sakmes galima skaityti lietuvių kalbos pamokose (mokantis apie tarmes, tarmių skirtumams ir panašumams lyginti); tarmių dienose; šventėse; vaidinimuose; konkursuose.

**Dzūkų tarme pateikiamos sakmės:** ,,Vėjas bačkon:, ,,Nušauta laimė“, ,,Sakmė apiej busilų“, ,,Dusios ažaras“, ,,Takas par ažarų“ (Daugų ažaras), ,,Bitukės gynklas“, ,,Kodėl genys margas“, ,,Skundzikas voras“, ,,Švencinis vilkų maistas“.

**Šaltiniai:**

Prieiga internete:

Wikipedia- el. išteklius. Prieiga internete: https://lt.wikipedia.org/wiki/Pagrindinis\_puslapis. Pietų aukštaičių patarmė (apie dzūkų tarmę).

Agnė Lastakauskienė ,,Apmąstyk ir veik!“ (Ugdymo plėtotės centras, 2015 m.)

**Pasiekimų sritis A:** A1. Nagrinėja etninės kultūros reiškinius ir objektus skirtinguose kontekstuose. Pateikdamas pavyzdžių apibūdina įvairių folkloro žanrų kūrinius ir paprotinę tautodailę. Aptaria kolektyvinę liaudies kūrybos prigimtį ir individualią raišką (A1.3.3).

**Mokymosi turinio atitikimas:** [Liaudies kūrybos palikimas ir tęstinumas](https://emokykla.lt/bendrosios-programos/visos-bendrosios-programos/49?ach-1=2&ach-2=2#e25108142840): sakytinis, muzikinis ir žaidybinis folkloras.

**Ugdomos kompetencijos:** [Pažinimo](https://emokykla.lt/bendrosios-programos/visos-bendrosios-programos/49?ach-1=2&ach-2=2&ach-3=2#e3160290850), k[ūrybiškumo,](https://emokykla.lt/bendrosios-programos/visos-bendrosios-programos/49?ach-1=2&ach-2=2&ach-3=2#e22048829280) kultūrinė, komunikavimo.

**Tikslas**:

Išgirsti dzūkų tarmės ypatumus ir atpažinti 2-3 šios tarmės fonetinius bruožus sakmėje.

**Uždaviniai**:

1. Išklausyti (perskaityti) pasaką. Surasti ir užrašyti bent tris žodžius, kurie parašyti dzūkų tarme. Ką jie reiškia? Paaiškinti, kuo jie skiriasi nuo bendrinės lietuvių kalbos.
2. Palyginti pasakos žodžius su savo kasdienine kalba (kurie žodžiai yra labai panašūs į lietuvių bendrinę kalbą, o kurie – labai skiriasi).
3. Atsakyti į klausimus apie sakmę: ką pasakoja ši sakmė; kas joje buvo svarbiausia; kokį veikėją ar įvykį prisimeni geriausiai; kokia yra sakmės pamoka?

**Metodai**: Pasakojimas, individualus, grupinis darbas, diskusija, refleksija.

**Integraciniai ryšiai:** lietuvių kalba, gamtos mokslai, dailė, technologijos.

**Priemonės:** Ant lapų dzūkų tarme užrašyta pasaka. Audio įrašas. Video įrašas. Lenta ir žymekliai. Užrašai su dzūkų tarmės žodžiais ir frazėmis. Piešimo lapas, flomasteriai, akvarelė. Plastilinas.

**Veiklos eiga**:

1. Trumpai prisimenama, kas yra dzūkų tarmė, kuo ji skiriasi nuo bendrinės lietuvių kalbos.
2. Tarmės klausymas:

* Mokiniai dėmesingai klausosi sa ir stengiasi išgirsti žodžius ir frazes, kurios jiems atrodo būdingos dzūkų tarmei. (Galima įjungti audio įrašą su įrašyta sakme).

1. Tarmės analizė:

* Po klausymo mokiniai drauge su mokytoju aptaria, kokių dzūkų tarmės ypatumų jie išgirdo.
* Mokiniai rašo ant lentos dzūkų tarmės žodžius ir frazes, kurie buvo girdimi sakmėje (pvz., „nušauc“, „kap cik“, „prieg“, „galėc“ ir pan.). Mokiniai paaiškina, kaip šie žodžiai skiriasi nuo bendrinės lietuvių kalbos.
* Mokiniai gali dirbti grupėse ir pabandyti surasti daugiau tarmiškų žodžių ar frazių, pasidalindami pastebėjimais su visa klase.

1. Sakmės turinio aptarimas:

* Aptariama sakmės turinys ir jos moralas. Ko galima pasimokyti iš sakmės ? Koks jos ryšys su dzūkų gyvenimo filosofija? (Dzūkai dažnai pabrėžia, kad svarbiausia gyvenime – ne materialūs dalykai, o dvasinė ramybė, paprastumas ir išmintis. Ši sakmė atspindi šias vertybes, nes kalba apie tai, kaip svarbu vertinti paprastus dalykus ir nesiekti per daug, kad neprarastum to, kas iš tiesų vertinga).

1. Baigiamoji dalis.

* Mokiniai atsako į klausimą: Kodėl svarbu išgirsti ir išmokti dzūkų tarmę? Kokią vertę ji turi šiandieniniam lietuvių kalbos kultūros išsaugojimui?

1. **Užduotys refleksijai (pasirinktinai):**

**-„Supratau (sužinojau, išmokau, buvo naudinga, įdomu ir pan.)...“ Kitas mokinys pakartoja tai, kas buvo pasakyta prieš jį kalbėjusio mokinio, ir pasako savo sakinį, paskui kitas pakartoja ir t. t.**

**-Per 5 minutes apklausk 3 klasės draugus: užrašyk jų įsimintus dzūkiškus žodžius.**

**-Užrašyk ir papuošk ornamentais įsimintą dzūkišką žodį.**

**-Pasirink vieną dzūkų tarmės žodį ir nupiešk.**

**-Pratęsk įsimintų dzūkiškų žodžių grandinėlę.**

**-Su draugais suvaidink pasaką, vartok įsimintus dzūkiškus žodžius.**

**- Naudodamas išgirstus žodžius sukurk 3-4 sakinius (mažą pasakojimą dzūkiška tarme).**

**- Užrašyk išgirstus dzūkiškus žodžius ir jų reikšmes.**

**- Pabandyk iš išgirstų dzūkiškų žodžių sukurti kryžiažodį.**

**-Iliustruok pasaką.**

**-Iš plastilino nulipdyk pagrindinius veikėjus.**

**Įsivertinimo pavyzdžiai:**

Pakelk flomasterį arba pieštuką:

Raudoną– nesupratau sakmės, tarmė buvo paini.

Geltoną- supratau sakmės esmę, tačiau tarmės žodžiai buvo sunkiai suprantami.

Mėlyną- supratau sakmę ir dzūkų tarmę, jaučiu jos prasmę.

Žalią- puikiai supratau sakmę ir tarmę, žinau, ką ši sakmė moko apie laimę ir gyvenimą.

Renkasi paveikslėlį, kuris atspindi jų jausmus po klausymo (pvz., saulė – viską supratau, debesėlis – kai kur buvo neaišku, griaustinis – buvo sunku).

Trumpai parašyti sakinį ar du apie savo patirtį. Pavyzdžiui:

„Man patiko, nes...“

„Aš sužinojau...“

„Man buvo sunku, nes...“

Išsako arba užrašo:

Žvaigždė: kas pavyko gerai (pvz., „Man labai patiko klausytis tarmiškų žodžių“).

Norai: ką norėtų patobulinti ar kas buvo sunku (pvz., „Norėčiau, kad tarminiai žodžiai būtų paaiškinti“).

Užpildo lentelę su klausimais ar teiginiais, pažymėdami:

Taip / Ne / Iš dalies

Veidukų spalvinimu (pvz., 😊 – sekėsi gerai, 😐 – buvo vidutiniškai, 😟 – buvo sunku).

Pavyzdžiai:

„Supratau, apie ką buvo pasakojama.“

„Tarminiai žodžiai man buvo suprantami.“

„Mane sudomino sakmės turinys.“

**Vertinama:** pagal A1.3 pateiktus pasiekimų lygius.

**Pasiekimų lygiai:**

|  |  |  |  |
| --- | --- | --- | --- |
| Slenkstinis (1) | Patenkinamas (2) | Pagrindinis (3) | Aukštesnysis (4) |
| Mokinys išklauso sakmę ir  suvokia tik bendrą sakmės temą.  (A1.3.1). | Mokinys supranta dalį turinio ir tarmės, tačiau atsakymai ne visada aiškūs ir trūksta asmeninio apmąstymo.  (A1.3.2). | Mokinys gerai supranta sakmę ir tarmę, tačiau atsakymai gali būti šiek tiek neaiškūs arba trūkti detalių. (A1.3.3). | Mokinys visiškai supranta sakmės turinį, puikiai atpažįsta dzūkų tarmės žodžius ir išreiškia aiškią nuomonę apie pamoką. (A1.3.4). |

* 1. **Sakmė ,,Vėjas bačkon“.**

Vėjas yra inkištas in bačkų, o jinai voli užkišta. Tų bačkų saugo aklas dziedas. Kadu jisai grabaliodamas volį atkiša, tadu vėjas išlakia jir pucia kap pasiutis. Kiekvienų rozų pucia tol, kol aklas dziedas jieško volės. Kap cik suranda, tadu vėjas dzingsta.

(**„Vėjas statinėje“.** Vėjas yra įkištas statinėje, o ši vole užkišta. Šitą statinę saugo aklas senis. Kai jis grabaliodamas atkiša volę, vėjas ištrūksta ir tada pučia kaip pasiutęs. Kiekvieną kartą tol pučia, kol aklas senis ieško volės. Kai suranda volę, užkiša statinę – ir vėjas prapuola.)

* 1. **Sakmė ,,Nušauta laimė“.**

Vienam žmogui labai sekės medzioc. Kur cik aidavo, ty nušaudavo. Rozų sumislino nušauc busilų. Tas prieg jo varlas gaudė. Prisdėjo braunikų jir nušavė. Kap cik busilų nušavė, tep daugiau jokio žvėruko, nei paukštuko nemožnėj nušauc. Ba nušavė savo laimį, tai daugiau jam nesekė. Gerai senoliai sakė, kad dzidziausia nelaimė- neturėc razumo.

(**,,Nušauta laimė“.** Vienam medžiotojui labai sekėsi medžioti. Kur tik jis eidavo, ten nušaudavo. Sykį jis sugalvojo nušauti gandrą. Gandras visai netoli jo varlinėjo. Prisidėjo šautuvą ir nušovė. Kai tik gandrą nušovė, daugiau jokio žvėrelio nė paukščio negalėjo nušauti. Mat nušovė savo laimę, todėl jam daugiau nesisekė.)

* 1. **Sakmė apiej busilo keliones**

Kitų rozų busilas nusiskūndzė Dzievu, kad jam žiemų labai šalta.

-Tai skrisk in pietus jir susrask amžinų vasarų, - sako Dzievas.

-Nežnau kelio, pasklysiu, - nusgūsdzino busilas.

- O aš tau ant dangaus nuciesiu kelių, kad matytai kur skrisc.

Mostelėj Dzievas ranku ir dangun nusciesė žvaigždių kelukas. Paukštių taku jį pavadzino. Lakia busilas pietuosna jir mato, kad tupi sušalus kielukė. Pasėmė jų, užsisodzino ant pecių jir nunešė in pietus, o pavasarin vėlek parnešė. Nuog to čėso tep jis daro kožnais metais.

**(Sakmė apie gandro keliones)**

Kitą kartą gandras pasiskundė ponui Dievui, kad jam labai šalta žiemą.

– Tai skrisk į pietus ir susirask amžiną vasarą, – pasakė ponas Dievas.

– Nežinau kelio, paklysiu, – nusigando gandras.

– O aš tau ant dangaus nutiesiu kelią, kad matytum, kur skristi.

Mostelėjo ponas Dievas ranka ir danguje nusidriekė šviesus, žvaigždžių kelias. Paukščių taku jį pavadino. Skrenda gandras į pietus ir mato, kad tupi sušalusi, leisgyvė kielė. Paėmė ją gandras, užsikėlė ant pečių ir nunešė į pietus, o pavasarį grįždamas vėl parnešė. Taip jis kasmet daro).

* 1. **Sakmė ,,Švencinis vilkų maistas“.**

Sanais čėsais, vienas ūkininkas, nesulaukdamas prie Kūcių parainanc bobų jiš pircies, pasėmė brauninkų jir išejo in krūmus zūikių cykoc. Praajis gabalų krūmų, privejo gražių vietelį jir atsisėdo pog beržu. Besėdinc kap tai pradejo kaukc vienas, du, trys vilkai. Pog kelių minutų ėmė kaukc jiš visų pusių, jir vis arciau jir arciau. Žmogelis išsigandzis inlipo beržan jir žūro- kas dartės bus. Ogi susbėgo pulkas vilkų! Jiej sustoj ant tos vietelės ir, pakėlį galvas aukščyn, pradėjo kaukc. Nu jir ėmė kruopelėm snigc- cykiai cykiai, po biskucį, po biskucį...O vilkai kad pradejo laižyc: kad laižo,kad laižo, kad laižo! Žmogelis sėdėdamas jir apsnigo. Neturėdamas kų darbuic, palaižė ir jis kelas kruopelas, katros užkrito jam ant pirščinių. Ale toks gardumas tų sniego kruopelukių, kad nė kokie valgiai nėra tep gardūs!

Kai jau vilkai išsiskyrscė, žmogelis, išlipis iš medzio, parejo namuosna. Bet visas tris Kalėdų dzienas nenorejo valgyc – tep buvo sotus. Rodzės, kad dzievaižin ko pavalgis būtų.

(**,,Šventinis vilkų maistas“.** Seniau vienas ūkininkas, nesulaukdamas prie Kūčių pareinant bobų iš pirties, paėmė šautuvą ir išėjo į krūmus zuikių tykoti. Praėjęs gabalą krūmų, priėjo gražią vietelę ir atsisėdo po beržu. Besėdint pradėjo kaukti vienas, du, trys vilkai. Netrukus ėmė kaukti iš visų pusių, ir vis arčiau. Žmogelis išsigandęs įlipo į beržą ir žiūri. Ogi subėgo daugybė vilkų, sustojo ant tos vietelės ir, pakėlę galvas aukštyn, pradėjo kaukti. Ir ėmė kruopelėmis snigti, tykiai tykiai. O vilkai kad pradės laižyti, kad laižo, kad laižo! Žmogelis sėdėdamas ir apsnigo. Neturėdamas ką dirbti, palaižė ir jis kelias kruopeles, kurios užkrito jam ant pirštinės. Bet kad skanumas tų sniego kruopelių, kad nė kokie valgiai nėra taip skanūs!

Kai jau vilkai išsiskirstė, žmogelis, išlipęs iš medžio, parėjo namo. Bet visas tris Kalėdų dienas nenorėjo valgyti - buvo sotus, rodos, kad dievažin ko pavalgęs būtų.)

* 1. **,,Išsriuobta bala“.**

Buvo pog lietaus. Ale tep nudavė, kad cik visur jiš vieno šlapia pasliko. O ganyklosna, pacion palaukėn, buvo balos. Dzidelės balos. Anos nei vasarų neišdziūdavo. Ty gyvulius vasarų gyrdzydavo, rudenį linus mirkydavo. Kap cik tuom čėsu, aidamas žmogus prog balas, žiūro – ant praėjusio debesio laumės juosta cik taisos, taisos. Dzidelė dzidelė, per visų dangų. Ir jos vienas galas cykiai aina, aina, slenka, slanka, slanka– nat matyc, kap slanka. Prislinkopalei pacį žmogų, jir – makc ciesiai balon. Kap cik makc, tep jir sriūbc iš anos vienų rozų! Žūro žmogus –jau vandens maža balon. Kitų rozų tik sriūbc! Jau visai maža. Nu jir trecių rozų sriūbc! Ir dzyka bala. Ale tep dzyka, kap kas išsunkis būtų. Varlės išsigųsdzinusios pog dugnų šokinėja. Kelios mažos žuvelės plekšč plekšč vuodegėlėm in dumblynų. Ale jūs cik pamislyk: sriūbc, sriūbc, sriūbc – per tris rozus, jir, vsio, baigta. Kap cik balų išsriaubė – tuoj tos laumės juostos galas slanka, slanka pocykiai tolyn – jir nuslinko. Tep toj vieta jir pasliko plyna.

**(,,Išsriaubta kūdra“.** Buvę po lietaus. Kad nudavė būrys, tai visur iš vieno šlapia paliko. Ėjau į ganyklas arklių parsivesti. O ganyklose, pačioj palaukėj, buvo kūdros. Didelės kūdros. Nė vasarą neišdžiūdavo. Ten gyvulius vasarą girdydavo, rudenį linus merkdavo. Kaip tik tuo laiku, kai aš pro kūdras ėjau, žiūriu – ant praėjusio debesio laumės juosta taisosi, taisosi. Didelė didelė, per visą dangų. Ir jos vienas galas pamažiukais eina, eina, slenka, slenka – matyti, kaip slenka. Ir prislinko visai netoli manęs, ir – makt į kūdrą. Žiūriu, kas čia bus. Tai kaip tik makt į kūdrą, tai tuoj sriūbt vieną kartą! Žiūriu –jau vandens mažai kūdroje. Kitą kartą tik sriūbt! Jau visiškai nebedaug vandens beliko. Trečią kartą sriūbt! Ir dyka kūdra. Bet taip dyka, kaip sunkte išsunkta. Tik varlės išsigandusios visos po dugną šokinėja. Kelios mažos žuvelės plekšt plekšt uodegėlėm į dumblyną. Tai tu tik pagalvok: sriūbt, sriūbt – per tris kartus, ir baigta. Ir kai tik kūdrą išsriaubė – tuoj tos laumės juostos galas slenka, slenka pamažu tolyn – ir nuslinko.)

* 1. **Sakmė ,,Takas per ažarų“ (Daugų ažaras“).**

Viena pabožna bobelė iš Daškonių kaimo kožnų rytų eidavusi in Daugų bažnyčių. Ale rozų kap tai pramigo. Išlėkė lėkc, ale dar kaimo gali užgirdo kap bažnyčios zvanai zvanija.

— Dzievuliau, pasvėlinau! — pamislino bobelė. Jir garsiai sako: — Kad kokis velnias mani cyltu pervestų per ažarų, mažu dar suspėtau!

In tuos žodzius cik strykc nelabasis prieš jų jir sako:

— Jei atduotai dūšių, tai pervestau!

Nu kų, sustarė. Velnias ėmė nešč akmenis, žvyrių jir pylc takų per ažarų. Takas buvo beveik pabaigtas, ale ,,kakariekūūūū“ sugiedojo gaidzys. Velnias viskų metė jir dzingo nebaigis darbo. Tas takas yra pog šiai dzienai. O nuog to čėso žmonės sako: ,,Nekencia kap velnias gaidzio“.

**(,,Takas per ežerą“ (,,Daugų ežeras“).**Viena pamaldi bobelė iš Daškonių kaimo kiekvieną rytą eidavusi į Daugų bažnyčią. Vieną rytą ta bobelė ėmusi ir kiek pamigusi. Išbėgusi tekina, bet dar prie kaimo išgirdusi bažnyčios varpus skambant.

— Dievuliau, pavėlavau! — pagalvojo bobelė. Ir sako: — Kad koks velnias mane lieptu pervestų per ežerą, gal suspėčiau! Į tuos žodžius tik strykt nelabasis prieš ją. Sako: — Atiduok dūšią, pervesiu!

Susitarė. Velnias ėmė nešti akmenis, žvyrą ir pilti taką per ežerą. Takas buvo beveik pabaigtas, bet

sugiedojo gaidys. Velnias dingo nebaigęs darbo. Tas takas yra ir po šiai dienai.)

* 1. **Sakmė ,,Dusios ažaras“.**

Ton vieton, kur dartės Dusia, buvo dzidelis dvaras. Ponas buvo labai vriednas, kankino žmones. Rozų tų ponų iš pog nakcies rado uždusytų. Kai ponų laidojo, nuskindo visas dvaras, pasdarė ažaras. Jį vadzina Dusiu, ba ponų uždusino.

**(,,Dusios ežeras“).** Toje vietoje, kur dabar Dusia, buvo didelis dvaras. Ponas buvo labai piktas, kankino žmones. Tą poną rado po nakties uždusintą. Kai poną laidojo, nuskendo visas dvaras, pasidarė ežeras. Jį vadina Dusia, nes poną uždusino.

* 1. **Sakmė ,,Bitukės gynklas“.**

Dzievas sukūrė visus gyvulius jir laido kožnam pasrinkc sau gynklų. Kiškis pasėmė ylgas kojas, ežys aštrius jir smailius dzyglius, šuo aščrius dancis, ožys smailius ragus. Kap atajo eilė bitei, ji prašė Dzievo tokio geluonio, kad kiekvienas gyvulys, kurį cik ji ingels, mirtų. Ale to ji negavo, abratniai - jei kų nor ingels, paci turės pamirc. Tep jir yra. Ale Dzievulis padarė bitukes šventais būžukais, ba jos Dzievų medum penėjusios.

**(,,Bitukės ginklas“).** Dievas sukūrė visus gyvulius ir leido kiekvienam pasirinkti sau ginklą. Kiškis pasiėmė ilgas kojas, ežys aštrius ir smailius dyglius, šuo aštrius dantis, ožys smailius ragus. Kai atėjo eilė bitei, ji prašė dievo tokio geluonio, jog kiekvienas gyvulys, kurį ji įgelsianti, mirtų. Bet to ji negavo, atvirkščiai - jei kam nors įgels, pati turės mirti. Taip ir yra. Bet Dievulis padarė bites šventais vabaliukais, nes jos Dievą medumi penėjusios).

* 1. **Sakmė ,,Skundzikas voras“.**

Skruzdėlė po žamį bėgiojo, kur artojas arė. Jis tadu abiedojo. Jir pametė labai mažukų gurinukų duonos (dvanos). Voras pasėmė tų gurinukų duonos (dvanos) jir bėgo dangun pas Dzievų apskųsc artojų, kad jis mėto duonų (dvanų) kepalais, kad Dzievas neduotų artojams duonos (dvanos). O skruzdėlė, pamatius vorų blogai daranc, bėgo paskui pasakyc, kad neprauda - netycia pametė žmogus mažukų gurinukų duonos (dvanos). Ale voras nubėgo pyrmas ir skūndzė, kad žmonės mėto kepalais duonų (dvanų). Skruzdėlė bebėgdama iš dzidelio nuovargio pertrūko pusiau. Atajus pas Dzievų sako:

- Dzievuli, neprauda: žmogus cik mažukų gurinukų pametė duonos (dvanos). Voras meluoja!

Tadu Dzievas skruzdėlį biškucį pagydė ir palaido atgal, padėkojis jai už gerumų, o vorui davė ranku per nugarų - kad net duonos trupinys prilipo ant nugaros. Nuog to čėso jis nešioja kuprų, o skruzdėlė pertrūkus.

**(,,Skundikas voras“).** Skruzdėlė po žemę bėgiojo, kur artojas arė. Jis tuomet valgė pietus. Ir pametė labai mažą trupinėlį duonos. Voras paėmė tą trupinėlį duonos ir bėgo į dangų pas Dievą apskųsti artoją, kad jis mėto duoną kepalais, kad dievas neduotų artojams duonos. O skruzdėlė, pamačiusi vorą blogai darant, bėgo paskui pasakyt, kad neteisybė - netyčia pametė žmogus mažą trupinėlį duonos. Bet voras nubėgo pirmas ir skundė, kad žmonės mėto kepalais duoną. Skruzdėlė bebėgdama iš didelio nuovargio pertrūko pusiau. Skruzdėlė atskubėjusi sakė:

- Dieve, neteisybė: žmogus tik mažą trupinėlį pametė duonos. Voras meluoja!

Tada Dievas skruzdėlę šiek tiek pagydė ir paleido atgal, padėkojęs jai už gerumą, o vorui davė ranka per nugarą - kad net duonos trupinys prilipo ant nugaros. Nuo to laiko jis nešioja kuprą, o skruzdėlė pertrūkus.

* 1. **Drūta taboka**

Vienas žmogus išejo su brauninku miškan pamedzioc. Pastaikė jam tai kokis žvėris šauc- jir nenušavė. Tadu atsisėdo ant kelmo jir vėl prismušė brauninkų. Tuom čėsu atejo velnias jir klausia:

* Kų tu cia, žmogau, darai?
* Nugi rūkau savo pypkį.
* Gal jir man duotai užrūkyc savo pypkės?

Žmogus inkišo brauningų ciesiai velniui gerklėn jir kad šavė.

Velnias tadu sako:

* Vsio, daugiau nenorėsiu rūkyc- labai jau scipri tavo taboka.

(**,,Stiprus tabakas“.**Vienas žmogelis išėjo miškan su šautuvu pamedžiot. Pasitaikė jam kažkoks žvėris šauti - ir nenušovė. Tada atsisėdo ant kelmelio ir vėl prisimušė šautuvą. Tuo laiku atėjo velnias ir klausia:

- Ką tu, žmogeli, darai?

Žmogus atsakė:

- A, užrūkau savo pypkę.

Velnias sako:

- Gal ir man duosi užrūkyt pypkės?

Žmogus tada jam šautuvą burnon įstatė ir sako:

- Na, dabar žiūrėk, rūkyk, o aš uždegsiu. Žmogus, įkišęs šautuvą velniui tiesiog gerklėn,

ir šovė.

Velnias tada atsakė žmogui:

- Daugiau nenorėsiu rūkyti - labai stiprus tabakas.)

Šaltiniai:

Prieiga internete:

https://youtube.com/shorts/\_1Y\_Gr-G4Fc?si=sSID2JsKN2iv1UHE (Audio įrašas dzūkų tarme. Skaito Veneta Baliukonienė).

https://youtube.com/shorts/UjOPUo0dhm4 (Audio įrašas dzūkų tarme ,,Nušauta laimė“. Skaito Veneta Baliukonienė).

https://youtube.com/shorts/RU7nvSxBNrc (Audio įrašas dzūkų tarme. Skaito Veneta Baliukonienė).

<https://youtu.be/qY6Dfyw9smY?si=vXW80z3exHx1p9Gs> (Video įrašas dzūkų tarme. Pasakoja Emilija Dagilytė).

<https://youtube.com/shorts/ts2_U38KwQ8> (Audio įrašas dzūkų tarme. Skaito Veneta Baliukonienė).

<https://www.vaikams.lt/padavimai/dusios-ezeras.html>

<https://youtu.be/iH4RF0RIxMk?si=w95dE-UrrhzKdhkw> (Audio įrašas dzūkų tarme. Skaito Veneta Baliukonienė).

<https://www.vaikams.lt/sakmes/skundikas-voras.html>

<https://youtube.com/shorts/u_r3-iLk2OA> (Audio įrašas dzūkų tarme. Pasakoja Veneta Baliukonienė).

<https://youtube.com/shorts/dBpmPfD1xWQ> (Audio įrašas. Pasakoja Veneta Baliukonienė).

https://www.vaikams.lt/padavimai/daugu-ezeras.html

<https://youtu.be/eNpGufYDWSc?si=taVaWxQV3A5eL5F4> (Video įrašas dzūkų tarme. Pasakoja Emilija Dagilytė).

<https://youtube.com/shorts/oYg5ObOxXZs> (Audio įrašas dzūkų tarme. Skaito Veneta Baliukonienė).

<https://lietuviu5-6.mkp.emokykla.lt/lt/mo/zinynas/sakme_bites_ginklas/>

<https://www.scribd.com/doc/269346518/Suzeistas-vejas>

<https://www.vaikams.lt/sakmes/stiprus-tabakas.html>

<http://www.malunelis.vilnius.lm.lt/wp-content/uploads/2020/03/Zirniukai-kovo-23-27D.-.pdf>

https://www.vaikams.lt/sakmes/nusauta-laime.html ( Sakmė ,,Nušauta laimė“).

https://lt.wikisource.org/wiki/%C5%A0ventinis\_vilk%C5%B3\_maistas

(N. Vėlius „Sužeistas vėjas“, 2012 m.).

Nuotrauka You Tube įraše https://www.mediakatalogas.lt/nuotrauka/821414/varvekliu-urvas-ziema

Parengė Veneta Baliukonienė, Alytaus ,,Sakalėlio“ pradinės mokyklos mokytoja metodininkė